ഐസിസി ടെസ്റ്റ് റാങ്കിംഗില് മുഹമ്മദ് സിറാജിനും കെ എല് രാഹുലിനും വന് കുതിപ്പ് ഇംഗ്ലണ്ടിനെതിരായ രണ്ടാം ടെസ്റ്റിലെ വന് വിജയത്തിന് പിന്നാലെ ഐസിസി ടെസ്റ്റ് റാങ്കിംഗില് ഇന്ത്യന് താരങ്ങള്ക്ക് കുതിപ്പ്. മുഹമ്മദ് സിറാജ് 18 സ്ഥാനങ്ങള് മെച്ചപ്പെടുത്തി 38ാം റാങ്കിലേക്ക് കയറി. കഴിഞ്ഞ ഡിസംബറില് ടെസ്റ്റ് ക്രിക്കറ്റില് അരങ്ങേറിയ സിറാജിന്റെ കരിയറിലെ ഏറ്റവും മികച്ച റാങ്കിംഗാണിത്. ലോര്ഡ്സ് ടെസ്റ്റില് രണ്ടിന്നിംഗ്സുകളിലുമായി എട്ട് വിക്കറ്റുകള് സിറാജ് വീഴ്ത്തിയിരുന്നു. ഒന്നാം ടെസ്റ്റിലെ മികച്ച പ്രകടനത്തെ തുടര്ന്ന് ആദ്യ പത്തിലേക്ക് കയറിയ ബുമ്ര രണ്ടാം ടെസ്റ്റിലെ നിരാശാജനകമായ പ്രകടനത്തിന് പിന്നാലെ ഒരു സ്ഥാനം താഴേക്ക് ഇറങ്ങി. ആദ്യ ടെസ്റ്റില് ഒമ്ബത് വിക്കറ്റുകള് വീഴ്ത്തിയ ബുമ്രക്ക് രണ്ടാം ടെസ്റ്റില് മൂന്ന് വിക്കറ്റുകളാണ് ലഭിച്ചത്. അശ്വിന് റാങ്കിംഗില് രണ്ടാം സ്ഥാനത്തുണ്ട്. ഇഷാന്ത് ശര്മ പതിനാറാം റാങ്കിലും രവീന്ദ്ര ജഡേജ 21ാം റാങ്കിലും മുഹമ്മദ് ഷമി 19ാം റാങ്കിലുമാണ്. ബാറ്റ്സ്മാന്മാരില് കെ എല് രാഹുല് 19 സ്ഥാനങ്ങള് ഉയര്ന്ന് റാങ്കിംഗില് 37ാം സ്ഥാനത്ത് എത്തി. ലോര്ഡ്സ് ടെസ്റ്റിലെ സെഞ്ച്വറിയാണ് രാഹുലിന് റാങ്കിംഗില് കയറ്റം നല്കിയത്. ഇന്ത്യന് നായകന് വിരാട് കോഹ്ലി അഞ്ചാം സ്ഥാനത്ത് തുടരുകയാണ്. രോഹിത് ശര്മ ആറാം സ്ഥാനത്തും റിഷഭ് പന്ത് എഴാം സ്ഥാനത്തുമാണ്.